বহুবছর আগে আকখুরুম এসাদে ঘটনা আহান অছিল। গিরক উবাকা জাভেরী বৈইবুনি সহ পুরা দলহানল ইউরোপ ট্যুরে। উপেইত মণিপুরী নাছার প্রদর্শন দেহুয়েইয়া হাব্বিরেল গাঙর ঘরে আইতায়। ঠিক উ তাঞ্জা উগত আসামর মাননীয় রাজ্যপাল বারো মুখ্যমন্ত্রি গিরকর মুঙে সাংস্কৃতিক অনুষ্ঠান করানিরকা বুলিয়া শিলচর সঙ্গীত বিদ্যালয়রে দায়িত্ব দিলা। উসাদে কোন যোগাড় নেই, এমাটিক কমদিনর ভিতরে কিসাদে সন্তব অইতৈতা! তানু গিয়া গুরু বিপিনর শরণ লইলাগা। উপেই গুরু বিপিনে দ্বি-কথা নাকরিয়া প্রোগ্রামহান করতৈ বুলিয়া কথা দিল। মাতল -ইউরোপহান হাব্বিহান বুলিয়া যে জয় মালাডাল নিয়া আউরী উহান বৃথা অইতৈ যদি না শিলচরর মাঢিত অনুষ্ঠান এহান করে নুৱারউরী। মোর জন্মস্হানর মানুয়েই যদি মোর কৃতকর্ম নাদেখতারা উহান অইলে এ জয়মালা এডালর মুল্যহান কোম্পেইত? ফুটিয়া উঠিল তার চরিত্রর সংবেদনশীল দিক আহান, জন্মভূমির প্রতি তেৎনেই শ্রদ্ধা বারো খৌরাঙহান।